KYK: So lyk parkeerterrein waar kind (3) sterf | Netwerk24
Deur Kaydene Davids en Mlungisi Louw 03 Augustus 2021 10:30
Netwerk24 het die parkeerterrein besoek waar 'n driejarige kleuter hom Sondagmiddag by die Loch Logan-waterfront in Bloemfontein doodgeval het.
Teen Dinsdagoggend het die polisie nog nie die seun se identiteit bekend gemaak nie. 'n Woordvoerder het by navraag gesê daar is nog geen verdere verwikkelinge in die ondersoek nie.
Die seuntjie se lewelose liggaam is omstreeks 14:30 op die sypaadjie buite die winkelsentrum aangetref nadat hy uit een van die boonste verdiepings van die onderdakparkeerterrein geval het.
'n Ooggetuie wat 'n stalletjie met goedere op dieselfde sypaadjie beman, het met Netwerk24 se besoek Maandag gesê hy is steeds geskok en deurmekaar oor wat voor hom afgespeel het.
Meryl Henning, woordvoerder van die winkelsentrum, sê die seuntjie, wat saam met sy pa en suster inkopies gedoen het, het in die parkeerterrein op die derde verdieping van sy gesin geskei geraak terwyl sy pa hul parkeerkaartjie betaal het.
Die gesin het die veiligheidswagte hiervan in kennis gestel.
"Die seun het glo op 'n reling op die M4-vlak, wat op Eerste Laan uitkyk, geklim en geval."
Henning sê die kind is op die sypaadjie in Eerste Laan deur paramedici dood verklaar.
Volgens brig. Motantsi Makhele, provinsiale polisiewoordvoerder, het die gesin, van die woonbuurt Bergman Square in Bloemfontein, onmiddellik na die kind begin soek en hulle is deur 'n veiligheidswag daarvan in kennis gestel dat hy geval het.